**Hobitti – Smaugin autioittama maa** (*The Hobbit: The Desolation of Smaug*) on vuonna 2013 ensi-iltansa saanut toinen osa Peter Jacksonin ohjaamasta *Hobitti*-elokuvatrilogiasta, joka pohjautuu J. R. R. Tolkienin fantasiaromaaniin *Hobitti eli sinne ja takaisin*. Se on elokuvan *Odottamaton matka* jatko-osa ja sitä seuraa elokuva *Viiden armeijan taistelu*. Kolme elokuvaa yhdessä edeltävät Jacksonin *Taru sormusten herrasta* -elokuvatrilogiaa.

Elokuva jatkaa siitä mihin *Odottamaton matka* päättyi. Hobitti Bilbo Reppuli (Martin Freeman) matkustaa Gandalf Harmaan (Ian McKellen) ja 13 kääpiön kanssa Thorin Tammikilven (Richard Armitage) johtamana kohti Ereboria läpi Synkmetsän ja Esgarothin kohdatakseen lohikäärme Smaugin (Benedict Cumberbatch).

Jackson käsikirjoitti elokuvan myös *Taru sormusten herrasta* -elokuvia käsikirjoittaneiden Fran Walshin ja Philippa Boyensin kanssa sekä Guillermo del Toron kanssa, jonka piti alun perin ohjata *Hobitti*-elokuvatrilogia. Elokuvassa näyttelevät myös Evangeline Lilly, Lee Pace, Luke Evans, Ken Stott, James Nesbitt ja Orlando Bloom.

*Smaugin autioittama maa* sai ensi-iltansa Los Angelesissa 2. joulukuuta 2013. Suomessa ensi-ilta oli 11. joulukuuta 2013.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Elokuva alkaa takaumalla, jossa kääpiö Thorin Tammikilpi (Richard Armitage) ja velho Gandalf Harmaa (Ian McKellen) tapaavat Briissä Pomppivan Ponin majatalossa vuotta ennen elokuvien tapahtumia. Gandalf suostuttelee Thorinin etsimään retkikuntaansa neljännentoista jäsenen, jonka tehtäväksi tulee noutaa lohikäärme Smaugin (Benedict Cumberbatch) valtaamasta Ereborista sen arvokkain esine, Arkkikivi.

Takauman jälkeen elokuva palaa siihen, mihin ensimmäinen elokuva päättyi: retkikunta on saapunut Otavankalteelle ja suuntaa kohti itää örkit kannoillaan. Retkikunnan "voro", hobitti Bilbo Reppuli (Martin Freeman), huomaa, että heitä ajaa takaa myös valtava karhu. Karhu paljastuu nahanvaihtajaksi nimeltä Beorn (Mikael Persbrandt), joka Gandalfin vakuuttelemana suostuu antamaan kääpiöille yösijan. Retkikuntaa jahdannut örkkipäällikkö Azog Turmelija (Manu Bennett) saa Dol Guldurissa Noidalta uuden tehtävän ja jättää kääpiöiden jahtaamisen poikansa Bolgin (Lawrence Makoare) tehtäväksi. Aamulla Gandalf jättää retkikunnan, mutta saattaa sitä ennen Bilbon ja kääpiöt Synkmetsän laidalle ja neuvoo heitä olemaan poikkeamatta polulta ja odottamaan häntä Ereborin luona.

Matkan aikana kääpiöt kuitenkin eksyvät polulta ja joutuvat hämähäkkien kynsiin, mutta Bilbo onnistuu pelastamaan heidät sormuksensa sekä miekkansa avulla, jonka nimeää "Piikiksi". Sitten paikalle saapuvat Legolasin (Orlando Bloom) ja Taurielin (Evangeline Lilly) johtama metsähaltiajoukko, joka vie nämä kuningas Thranduilin (Lee Pace) eteen, joka tarjoaa retkikunnalle apuaan. Thorin on yhä katkera haltioille kansansa auttamatta jättämisestä, jolloin raivostunut Thranduil käskee vangita kääpiöt tyrmiin. Bilbo kuitenkin vapauttaa heidät ja he pakenevat jokea pitkin tynnyreissä. Paon aikana Bolgin joukot hyökkävät Synkmetsään. Kun Thranduil kuulee vihollisesta, jota ne palvelevat, hän sulkee valtakuntansa ulkopuolisilta. Tauriel kuitenkin päättää lähteä kääpiöiden avuksi ja vastahakoinen Legolas lähtee mukaan. Samaan aikaan Gandalf ja Radagast Ruskea (Sylvester McCoy) saavat tutkimusretkellään selville, että Nazgûlien haudat on murrettu auki ja ne ovat päässeet vapauteen. Tutkiessaan lisää Gandalf saa vastaansa Azogin örkkeineen purettuaan Dol Guldurin voimakentät.

Thorinin retkikunta tapaa miehen nimeltä Bard (Luke Evans), joka salakuljettaa heidät järvikaupunki Esgarothiin. Kun kääpiöt myöhemmin paljastuvat, Thorin lupaa kaupungin Isännälle (Stephen Fry) jakavansa ihmisten kanssa osan aarteista, jos nämä auttavat heitä. Kääpiöt saavat myös tietää Bardin olevan Girionin, Laakson kaupungin viimeisen kuninkaan jälkeläinen. Bolgin ampuman Morgulin nuolen myrkyttämä Kíli joutuu jäämään Esgarothiin Fíli, Óin ja Bofur mukanaan.

Ereborin juurella retkikunta löytää kartassa mainitun salaisen sisäänkäynnin ja Bilbo lähetetään etsimään Arkkikiveä, mutta tuleekin herättäneeksi Smaugin. Bard aavistaa Smaugin heräämisen ja ottaa esiin Mustan nuolen, ainoan Smaugiin tehoavan aseen. Oman valtansa menettämistä pelkäävä Isäntä määrää Bardin pidätettäväksi, mutta Bardin poika, Bain (John Bell), piilottaa nuolen. Kaupunkiin salaa tulleet Bolgin joukot hyökkäävät sinne jääneiden kääpiöiden kimppuun, mutta Legolas ja Tauriel saapuvat apuun. Tauriel onnistuu parantamaan Kílin ja Legolas taistelee Bolgia ja muita örkkejä vastaan. Taistelun jälkeen Legolas lähtee hevosella Bolgin perään, joka ratsastaa hukallaan pois Esgarothista.

Gandalf joutuu Sauroniksi paljastuneen Noidan vangiksi ja katsoo, kun tämä lähettää Azogin johtaman örkkiarmeijan Ereboria kohti. Samaan aikaan Smaug jahtaa retkikuntaa Ereborilla. Bilbo ja kääpiöt yrittävät surmata Smaugin hukuttamalla tämän sulaan kultaan. Smaug pääsee kuitenkin ulos vuoresta ja lentää kohti Esgarothia aikoen tuhota sen rangaistakseen sen asukkaita kääpiöiden auttamisesta. Bilbo katsoo kauhuissaan mitä hän ja kääpiöt olivat saaneet aikaan.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Ian McKellen   | … |   Gandalf Harmaa
  |
|  Martin Freeman   | … |   Bilbo Reppuli
  |
|  Richard Armitage   | … |   Thorin Tammikilpi
  |
|  Benedict Cumberbatch   | … |   Smaug, Synkmetsän Noita/Sauron
  |
|  Evangeline Lilly   | … |   Tauriel
  |
|  Lee Pace   | … |   Thranduil
  |
|  Luke Evans   | … |   Bard Jousimies, Girion
  |
|  Ken Stott   | … |   Balin
  |
|  James Nesbitt   | … |   Bofur
  |
|  Orlando Bloom   | … |   Legolas
  |
|  Stephen Fry   | … |   Esgarothin Isäntä
  |
|  Mikael Persbrandt   | … |   Beorn
  |
|  Sylvester McCoy   | … |   Radagast Ruskea
  |
|  Aidan Turner   | … |   Kíli
  |
|  Dean O’Gorman   | … |   Fíli
  |
|  Graham McTavish   | … |   Dwalin
  |
|  Adam Brown   | … |   Ori
  |
|  Peter Hambleton   | … |   Glóin
  |
|  John Callen   | … |   Óin
  |
|  Mark Hadlow   | … |   Dori
  |
|  Jed Brophy   | … |   Nori
  |
|  William Kircher   | … |   Bifur
  |
|  Stephen Hunter   | … |   Bombur
  |
|  Ryan Gage   | … |   Alfrid
  |
|  John Bell   | … |   Bain
  |
|  Peggy Nesbitt   | … |   Sigrid
  |
|  Mary Nesbitt   | … |   Tilda
  |
|  Manu Bennett   | … |   Azog Turmelija
  |
|  Lawrence Makoare   | … |   Bolg
  |
|  Cate Blanchett   | … |   Galadriel
  |
|  Ben Mitchell   | … |   Narzug
  |
|  Stephen Ure   | … |   Fimbul
  |
|  Craig Hall   | … |   Galion
  |
|  Robin Kerr   | … |   Elros
  |
|  Michael Mitchinson   | … |   Braga
  |
|  Richard Whiteside   | … |   Viljami Voivalvatti
  |
|  Dallas Barnett   | … |   Bil Imarre vanhempi
  |

### Vain pidennetyssä versiossa

|  |  |  |
| --- | --- | --- |
|  Antony Sher  | … |  Thráin
  |

Musiikki
--------

Elokuvan sävellyksistä vastaa Howard Shore ja elokuvan tunnuskappale on Ed Sheeranin esittämä "I See Fire".

Vastaanotto
-----------

Suomessa elokuva sai ensi-iltansa keskiviikkona 11. joulukuuta. Se tuotti viitenä ensimmäisenä päivänään yhteensä 1 615 056 euroa, mikä on kaikkien aikojen suurin viiden päivän avaustulos Suomessa. Katsojia elokuva keräsi tuona aikana yhteensä 138 248. Aiempaa ennätystä piti hallussaan *007 Skyfall*, joka keräsi ensi-iltaviikonloppunaan ennakkonäytökset mukaan lukien yhteensä 1 597 119 euroa. Suomen elokuvasäätiön mukaan elokuvan kävi katsomassa 446 000 katsojaa vuoden 2014 loppuun mennessä.

Lähteet
-------

1. ↑  The Hobbit The Desolation of Smaug (2013) British Film Institute.  Arkistoitu 12 tammikuu 2015. Viitattu 25 July 2014.
2. ↑  THE HOBBIT - THE DESOLATION OF SMAUG bbfc.co.uk. Viitattu 11.12.2013. (englanniksi)
3. ↑  'Hobbit' sequel 'Desolation of Smaug' to take box office gold *latimes.com*.
4. ↑  The Hobbit: The Desolation of Smaug — Box Office Mojo
5. 1 2  Vuoden 2014 katsotuimmat elokuvat Suomessa TOP 5 sisältää jurotusta ja lohikäärmeitä  30.12.2014. Dome.fi. Viitattu 31.12.2014. (suomeksi)
6. ↑  Ed Sheeran: New song, I See Fire, for Hobbit sequel - BBC Newsbeat
7. ↑  Hobitti teki Suomen kaikkien aikojen suurimman avaustuloksen *YleX*.  16.12.2013. Viitattu 16.12.2013.

Aiheesta muualla
----------------

* Virallinen sivusto (Arkistoitu – Internet Archive) (englanniksi)
* *Hobitti – Smaugin autioittama maa* Internet Movie Databasessa. (englanniksi)
* *Hobitti – Smaugin autioittama maa* Box Office Mojossa (englanniksi)
* *Hobitti – Smaugin autioittama maa* Rotten Tomatoesissa (englanniksi)
* *Hobitti – Smaugin autioittama maa* Metacriticissä (englanniksi)

  


|  |  |  |
| --- | --- | --- |
| Edeltäjä:**2012: *007 Skyfall*** | **Suomen lippukassan ykkönen 2013** | Seuraaja:**2014: *Mielensäpahoittaja*** |

Peter Jacksonin ohjaamat elokuvat

|  |  |
| --- | --- |
| **1980-luku** | *Bad Taste* (1987) · *Meet the Feebles* (1989) |
| **1990-luku** | *Aivokuollut* (1992) · *Taivaalliset olennot* (1994) · *Kummituskopla* (1996) |
| **2000-luku** | *Taru sormusten herrasta: Sormuksen ritarit* (2001) · *Taru sormusten herrasta: Kaksi tornia* (2002) · *Taru sormusten herrasta: Kuninkaan paluu* (2003) · *King Kong* (2005) · *Oma taivas* (2009) |
| **2010-luku** | *Hobitti – Odottamaton matka* (2012) · *Hobitti – Smaugin autioittama maa* (2013) · *Hobitti – Viiden armeijan taistelu* (2014) |